Θύμα ξυλοδαρμού από Πακιστανούς έπεσε το απόγευμα ιδιοκτήτης κρεοπωλείου στην αγορά Βλάλη, στο κέντρο της Θεσσαλονίκης.

Σύμφωνα με αποκλειστικές πληροφορίες του Thestival.gr, το θύμα της επίθεσης ζήτησε από τους Πακιστανούς που πουλούσαν λαθραία τσιγάρα να αποχωρήσουν μπροστά από το κατάστημά του.

Εκείνοι τον απείλησαν με αποτέλεσμα ο κρεοπώλης να μεταβεί στο αστυνομικό τμήμα Λευκού Πύργου για να καταγγείλει το περιστατικό. Όταν επέστρεψε στο κατάστημά του ομάδα περίπου είκοσι Πακιστανών του είχε στήσει καρτέρι.

Του επιτέθηκαν, χτυπώντας τον με μπουνιές και κλωτσιές σε όλο του το σώμα. Τη στιγμή της επίθεσης έφτασαν στο σημείο ο αδερφός και ένας φίλος του θύματος και τον γλίτωσαν από τα χέρια των Πακιστανών. Ο κρεοπώλης μετέβη εκ νέου στο αστυνομικό τμήμα για να υποβάλει μήνυση.

Λίγο αργότερα αστυνομικοί της ομάδας Ζ συνέλαβαν ένα άτομο που αναγνωρίστηκε ως δράστης της επίθεσης από τον παθόντα. Αστυνομικοί της πεζής περιπολίας συνέλαβαν και δεύτερο άτομο, το οποίο αναγνωρίστηκε επίσης ως δράστης. Για το περιστατικό συνολικά συνελήφθησαν τρία άτομα, 25, 26 και 34 ετών.

*φωτογραφία αρχείου